open-index/open-wikipedia-markdown huggingface dataset:
Moûtiers

**Moûtiers** on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee Isèrejoen varrella Tarentaisen laaksossa, noin 27 kilometriä Albertvillen kaupungista kaakkoon.

Kristinusko saapui Tarentaisen laaksoon jo 400-luvulla, mutta tältä ajalta ole säilynyt rakennuksia. Keskiajalla kaupunki sai piispanistuimen ja Saint-Pierren katedraalin. Katedraalin paikalla oli ollut useita kirkkoja ennen nykyisen rakentamista 1000-luvulla. Nykyisen muotonsa katedraali sai 1800-luvulla lombardialaisten arkkitehtien suunnitelmien mukaan. 

## Tunnettuja kuntalaisia
*Michel Vion (s.1959), alppihiihtäjä
*Julien Lizeroux (s.1979), alppihiihtäjä
*Alexis Pinturault (s.1991), alppihiihtäjä


Tiedosto:Moûtiers_-_Cathédrale_Saint-Pierre_-4.JPG|Saint-Pierren katedraali
Tiedosto:Moutiers.jpg|Kaupunkia halkova Isèrejoki


## Aiheesta muualla

## Lähteet
Koripallon naisten maailmanmestaruuskilpailut 2018

**Vuoden 2018 [[koripallon naisten maailmanmestaruuskilpailut]]** järjestettiin Teneriffalla, Espanjassa 22.–30. syyskuuta 2018. Turnaukseen osallistui 16 joukkuetta. Mestaruuden voitti Yhdysvallat, joka voitti loppuottelussa Australian pistein 73–56. Pronssia sai Espanja. Turnauksen arvokkaimmaksi pelaajaksi valittiin Yhdysvaltain Breanna Stewart.

## Pudotuspelit

### Pudotuspelien 1. kierros

26. syyskuuta 2018

### Puolivälierät

28. syyskuuta 2018

### Välierät

29. syyskuuta 2018

### Pronssiottelu

30. syyskuuta 2018

### Loppuottelu

30. syyskuuta 2018

## Yhdysvaltain kultamitalijoukkue

Jewell Loyd, Kelsey Plum, Sue Bird, Layshia Clarendon, Morgan Tuck, A'ja Wilson, Breanna Stewart, Elena Delle Donne, Diana Taurasi, Nneka Ogwumike, Tina Charles, Brittney Griner.

## Sijoitukset

## Turnauksen tähdistöjoukkue

Breanna Stewart (Yhdysvallat), Liz Cambage (Australia), Diana Taurasi (Yhdysvallat), Emma Meesseman (Belgia), Astou Ndour (Espanja).

## Lähteet
Helladius Toledolainen

**Pyhä Helladius Toledolainen** (myös **Eladio** tai **Eladius**; s. Toledo Espanja, kuollut 632) oli Toledon arkkipiispa ja pyhimys. Hän toimi virassa visigoottien hovissa sekä osallistui Toledon konsiiliin vuonna 589. Miestä houkutteli Agalain luostarin munkkien elämä ja hän lopulta rupesi itsekin munkiksi sekä valittiin vuonna 605 apotiksi. Vuonna 614 hänestä tuli vastahakoisesti Toledon arkkipiispa, vaikkakin hänen hallintokaudestaan tiedetään vain vähän, ja myöhemmin vuonna 632 hän kuoli luonnollisista syistä. Pyhimyksen seuraaja oli myös pyhimyksenä kunnioitettu pyhä Ildefonse, joka kirjoitti pyhästä Helladiuksesta jalon ylistyspuheen. Miehen muistopäivää vietetään 18. helmikuuta.

## Lähteet
Salisiini

**Salisiini** (D-(−)-salisiini, salikosidi, 2-(hydroksimetyyli)fenyyli-β-D-glykopyranosidi) on salisyylialkoholin β-glukosidi. Salisiinia saadaan pajun (*Salix*) kuoresta ja sillä on tulehdusta lievittävä vaikutus. Salisiinia esiintyy *[[Poppelit|Populus]]*-lajien kuoressa sekä pajujen ja poppelien lehdissä. Majavan hauste toimii tulehdusta ja kuumetta alentavana kipulääkkeenä, mikä johtuu majavan ruokavalion salisiineista ja jotka edelleen muuttuvat salisyylihapoksi. Aspiriini eli asetyylisalisyylihappo on kehitetty salisiinista, jota se kemiallisesti muistuttaa. Salisiini metaboloituu glukoosiksi ja salisyylialkoholiksi, joka edelleen voi hapettua salisyylihapoksi. Salisiini maistuu katkeralta kuten kiniini.

Salisiini voi aiheuttaa allergisen ihoreaktion. Sen lieviä haittavaikutuksia ovat pahoinvointi, oksentelu, ihottuma, huimausta ja hengitysvaikeuksia. Suuret määrät salisiinia voivat olla myrkyllisiä, haitallisia munuaisille, aiheuttaa mahahaavan, ripulin, verenvuotoa tai ruoansulatuskanavan ärsytystä. Salisiinia ei suositella henkilöille, joilla on astma, diabetes, kihti, gastriitti, verenvuototauti, mahahaava. Sitä ei myöskään suositella alle 16-vuotiaille ja raskaana oleville tai imettäville naisille.

## Lähteet

## Aiheesta muualla
* Food Component Database (FooDB): Salicin 
* Pherobase: Semiochemical - salicin 
* Dr. Duke's Phytochemical and Ethnobotanical Databases: Salicin
Menhit

**Menhit** tai **Menchit** oli muinaisen Egyptin mytologiassa leijonajumalatar, jonka palvonta keskittyi Latopolikseen (Esneh). Menhit merkitsee "hän joka teurastaa", ja tällä perusteella on päätelty, että Menhit oli sodan jumalatar. Hänen puolisonsa oli Khnum ja poikansa Hike.

## Lähteet
* Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. 
### Viitteet
Ossi Sjöman

**Tor Onni Ossian** (**Ossi**) **Sjöman** (23. helmikuuta 1929 Helsinki – 21. tammikuuta 1993 Helsinki) oli suomalainen kommunistinen järjestövaikuttaja, joka toimi Työväen Urheiluliiton (TUL) pääsihteerinä vuosina 1971–1989.

Sjöman oli alkuperäiseltä ammatiltaan mallipuuseppä, mutta toimi 1950-luvulta alkaen Suomen Kommunistisen Puolueen (SKP) ja siihen kytkeytyneiden järjestöjen palveluksessa. Hän opiskeli Sirola-opistossa lukukaudella 1955–1956 ja suoritti jatko-opintoja itäsaksalaisessa puoluekoulussa. Hän vaikutti pitkään Suomen Demokraattisessa Nuorisoliitossa (SDNL) ja oli vuosina 1964–1970 sen puheenjohtajana, iästään huolimatta. Sjöman valittiin SKP:n keskuskomiteaan vuonna 1963 ja hän jatkoi siellä 1980-luvulle saakka lukuun ottamatta lyhyttä katkosta vuosina 1969–1970. Hän kuului myös puolueen poliittiseen toimikuntaan (”politbyroo”) vuosina 1966–1969 ja 1970–1972, ja oli  piirisihteeri vuosina 1970–1971. SKP:n sisäisessä kahtiajaossa Sjöman kuului enemmistöläisiin. SDNL:n johto hyväksyi elokuussa 1968 hänen poissaollessaan Tšekkoslovakian miehityksen tuominneen lausuman, jonka hän jälkeenpäin allekirjoitti.

Sjöman valittiin vuonna 1971 TUL:n pääsihteeriksi, sillä järjestön puheenjohtajan tehtävä oli varattu sosiaalidemokraateille ja pääsihteerin tehtävä kommunisteille. Sjöman oli itse nuorena nyrkkeillyt Koiton Visassa ja pelannut pesäpalloa Töölön Vesassa. TUL:ssä häntä pidettiin maltillisena ja luotettavana neuvottelijana. Hänellä oli keskeinen rooli 1970-luvun lopulla käydyissä työväen urheiluliikkeen eheytysneuvotteluissa, jotka johtivat TUL:n ja oikeistososiaalidemokraattien perustaman Työväen Urheiluseurojen Keskusliiton (TUK) yhdistymiseen. Sjöman ja sosiaalidemokraattien Ulf Sundqvist olivat TUL:n pääneuvottelijat. Ehdotuksia TUL:n lähentämisestä porvarilliseen Suomen Valtakunnan Urheiluliittoon (SVUL) Sjöman vastusti päättäväisesti, mutta hän ehdotti TUL:n jäsenseurojen liittymistä lajikohtaisiin erikoisliittoihin, jos nämä liitot eroaisivat SVUL:stä. Hän kuului myös valtion urheiluneuvostoon vuosina 1979–1989. Hän jäi eläkkeelle vuonna 1989, minkä jälkeen TUL:n pääsihteerin paikka siirtyi sosiaalidemokraateille. Sjöman kuoli syöpään 63-vuotiaana.

## Lähteet
Syövän immuunihoito

**Syövän immuunihoito** (myös nimellä IO-hoito, immuno-onkologinen hoito ja syövän immunoterapia) on hoitomuoto, jossa valjastetaan potilaan oma keho taistelemaan syöpää vastaan. Hoidon tarkoituksena on vahvistaa elimistön immuunireaktiota syöpää vastaan ja auttaa immuunijärjestelmää tappamaan syöpäsolut.

Syövän immuunihoidot voidaan jakaa aktiivisiin, passiivisiin ja yhdistelmähoitoihin. Passiivisessa immunoterapiassa potilaan elimistöön annostellaan kasvaimen tunnistavia valmiita vasta-aineita tai soluja. Aktiivisessa immunoterapiassa puolestaan lääkeaineiden avulla yllytetään elimistön omaa puolustusjärjestelmää tuottamaan vahvempi vaste syöpäsoluja kohtaan. Eri vaikutusmekanismein toimivia immuunihoitomuotoja voidaan myös yhdistää toisiinsa ja syövän perinteisiin hoitomuotoihin.

Syöpäsolujen pinnalla on usein tuumoriantigeeneinä eli merkkiaineina toimivia molekyylejä, jotka immuunijärjestelmä voi löytää. Aktiivinen immuunihoito ohjaa immuunijärjestelmän hyökkäämään syöpäsoluja vastaan näiden antigeenien avulla. Näin yllytetään puolustusjärjestelmää tuhoamaan syöpäsoluja tehokkaammin. 

Syöpäsolut osaavat puolustautua kehon immuunijärjestelmältä niin, että niiden pinnalla olevat valkuaisaineet sammuttavat immuunisolujen aktiivisuutta. Passiivisessa immuunihoidossa käytetään vasta-aineita, jotka estävät syöpäsoluja heikentämästä immuunijärjestelmää näillä valkuaisaineilla.

Yksi immuunihoitomuodoista on T-soluterapia. T-solut ovat tärkeä osa immuunijärjestelmää, ja eri T-solutyyppien tehtävät vaihtelevat syöpäsolujen tunnistamisesta ja niiden tappamiseen. T-soluterapiassa potilaalta etsitään ne T-solut, jotka kykenevät parhaiten tuhoamaan syövän. Niitä kasvatetaan lisää laboratorio-oloissa niin, että saadaan miljardeja T-soluja ruiskutettavaksi takaisin potilaan elimistöön.

Immuunihoitoja käytetään useiden erilaisten syöpien hoidossa, joiden joukossa ovat muun muassa keuhkosyöpä, virtsarakon syöpä, rintasyöpä, melanooma, gynekologiset syövät ja munuaissyöpä. 

Kuten muutkin syövän hoitomuodot, immuunihoito voi aiheuttaa haittavaikutuksia. Elimistö voi hyökätä myös omia kudoksiaan vastaan ja aiheuttaa autoimmuunitautien oireita. Lievinä haittoina voi tulla esimerkiksi ihottumaa tai vähäistä lämpöilyä. Joillekin on tullut myös vakavia haittavaikutuksia, kuten vaikeita suolisto- ja keuhkotulehduksia. Vaikka immuunivälitteiset haittavaikutukset hoidon aikana ovat tavallisia, ne ovat valtaosin lieviä ja palautuvia. Haittavaikutukset voivat kuitenkin olla myös henkeä uhkaavia etenkin, jos niiden toteaminen ja hoito viivästyvät.

Syövän immuunihoidot eivät kokonaan korvaa muita syöpähoitoja, ja usein niitä käytetäänkin yhdessä muiden hoitojen kanssa.  Syövän immuunihoitoja voidaan käyttää esimerkiksi ennen leikkausta, minkä uskotaan helpottavan sekä leikkausta että siitä toipumista, tai solunsalpaajahoitojen jälkeen. Syövän muut tärkeät hoitomuodot ovat leikkaushoito, sädehoito, solunsalpaajahoidot (kemoterapia) ja hormonaaliset hoidot. Syöpälääkkeitä on runsaasti erilaisia, ja niitä käytetään usein yhdistelmänä.

## Lähteet
Kappa Crucis

**Kappa Crucis** (*κ Cru*, **HD 111973**) on kaksoistähti joka sijaitsee avoimessa tähtijoukossa NGC 4755, joka tunnetaan myös nimellä **Jalokivirasia**.

## Lähteet
Substellaarinen kappale

**Substellaarinen kappale** on taivaankappale, jonka massa on pienempi kuin se massa, jossa fuusioreaktio on mahdollinen (noin 0,08 Auringon massaa). Tällaisia ovat ruskeat kääpiöt ja entiset tähdet, kuten EF Eridani B.

## Lähteet
Hike

**Hike** tai **Heka** oli muinaisen Egyptin mytologiassa jumalten maagisten ominaisuuksien henkilöitymä. On oletettu, että Hike olisi ollut alkujumala Atumin poika, ja Hike yhdistettiin erityisesti Atumin luoviin elimiin – sydämeen ja kieleen. Toisaalta Hike mainittiin myös Khnumin ja Menhitin poikana. Hikellä oli temppelit Onissa ja lähellä Memfisiä. Muinaisen Egyptin lääkärit kutsuivat mielellään itseään Hiken papeiksi, toisin sanoen he tahtoivat herättää jumalan voimat hoitaessaan potilaitaan.

## Lähteet
* Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. 
### Viitteet

## Aiheesta muualla
Dance Arena 200

**Dance Arena 200** on Jouni Prittisen laatima suomalainen lautapeli, missä pelaajien tehtävänä on saada parinsa arvaamaan oikea tanssi. Pelissä pitää näyttää itse, tanssittaa, opettaa ja kertoa vihjein. Heti kun tiimalasi kääntyy, parin on tunnistettava niin monta tanssia kuin mahdollista. Nopeimmat pelaajat voittavat. Pelissä on eri vaikeustasoja, joten peli soveltuu kaikille, tanssitaitoon katsomatta.

Peli on käännetty kuudelle kielelle; suomi, ruotsi, englanti, saksa, ranska ja espanja.

## Säännöt

Pelin idea
DANCE ARENA 200 -pelissä kiertää tanssilattia yhdessä parin kanssa mahdollisimman nopeasti arvuutellen eri tansseja. Tarkoitus on saada oma pelikumppani arvaamaan mahdollisimman monta tanssia ennen kuin tiimalasin hiekka valuu loppuun. Arvausvuorossa ollut pari siirtyy pelilaudalla eteenpäin oikein arvattujen tanssien määrän verran. Ensimmäisenä omalle lähtöpaikalleen kiertänyt pari voittaa pelin.

Peliä pelataan pareittain ja pareja voi olla 2−4. Peliä voi pelata myös pienissä ryhmissä.
Eino Jauri

**Eino Jauri**, vuoteen 1918 **Enroth** (12. elokuuta 1886 Laihia – 1. maaliskuuta 1972 Tampere) oli opetusneuvos, joka toimi opettajan ja rehtorin tehtävien lisäksi myös usean eri lehden toimittajana ja julkaisi tietokirjoja liiketalouden alalta.

## Henkilöhistoria
Jaurin vanhemmat olivat asianajaja Karl Theodor Enroth ja Maria Mara ja puoliso vuodesta 1910 näyttelijä Tyyne Halme. Jauri tuli ylioppilaaksi 1904 ja valmistui filosofian kandidaatiksi 1908. Hän toimi kauppakoulun opettajana Kuopiossa 1909–1912 ja Viipurissa 1912–1917. Jauri oli *[[Kauppalehti|Kauppalehden]]* toimittaja 1917–1925, *[[Viikkosanomat|Viikko-Sanomien]]* päätoimittaja 1926–1930, *Talousmiehen* 1928–1929 ja *Finnish Trade Reviewin* 1930–1931. *Liiketaidon* päätoimittaja Jauri oli 1930–1945 ja *Liikemaailman* 1939–1945. Suomen Liikemiesten Kauppaopistossa opettajana vuodesta 1929 ollut Jauri oli oppilaitoksen rehtori 1940–1956. Opetusneuvoksen arvonimen hän sai 1948.

## Teoksia
* * Uusi talouselämä. Die neue Wirtschaft*, 1918, Walter Rathenau, suom. Eino Jauri
* *Suomen kultaseppä osakeyhtiö 1899–1924 = Finska guldsmeds aktiebolag 1899–1924*, O. F. Hammar ja Eino Jauri
* *Osuuskauppa sosialismin edistäjänä*, 1926
* *Maaseutuväestömme suhtautuminen osuuskauppaliikkeeseen*, 1927
* *Suomen liikemaailman miehiä = Affärsvärldens män i Finlad 1*, 1928, Eino Jauri, Ragnar Öller, B. Taulamo
* *"Suomen ulkomaankaupan" vienti- ja laivauskäsikirja*, 1934
* *Vähäsen kaupan kansantaloutta*, 1934
* *Talouselämän sanasto : opas kansantaloudellisia opintoja varten*, 1935, G. Westin Silverstolpe; Suomen oloihin sovittanut Eino Jauri
* *[[Kyösti Järvinen]] 70 vuotta. Professori Kyösti Nestor Järviselle 31.III.1939*, 1939
* *25 vuotta määrätietoista työtä Suomen ulkomaankaupan hyväksi*, 1944
* *Liikkeenhoidon oppikirja*, 1944
* *Ulkomaankaupan käsikirja*, 1946
* *Kauppalehti 1898–1948*, 1948
* *Puoli vuosisataa suomalaista liike-elämää: Suomen uusinta taloushistoriaa taustakuvauksineen*, 1948

## Lähteet
Meskhent

**Meskhent** tai **Meskhenet** oli muinaisen Egyptin mytologiassa jumalatar, joka avusti synnytyksessä ja vaikutti osaltaan jokaisen vastasyntyneen kohtaloon. Hän saattoi myös auttaa Anubista Osiriksen salissa, jossa sielut punnittiin ja tuomittiin. Meskhent kuvattiin yleensä tiiliskivenä, sillä muinaisessa Egyptissä naiset kykkivät synnyttäessään tiilen päällä.

## Lähteet
*Cotterell, Arthur: Maailman myytit ja tarut. WSOY 1996. 
### Viitteet
Maija Arela

**Maija Arela** (o.s. Valkama, s. 1950 Tampere) on suomalainen tekstiilitaiteilija ja värisuunnittelija. Hän on Arela Oy:n perustaja ja toimitusjohtaja.

Arela valmistui Taideteollisesta korkeakoulusta vuonna 1975, jonka jälkeen hän toimi tekstiilisuunnittelijana Tampellassa, Lapinniemen Puuvillatehtaassa ja E. Heleniuksella, kunnes perusti Niinnon Oy:n Antti Hoiskon kanssa 1991. Vuodesta 2008 Arela on toiminut päätoimisesti perustamansa Arela Oy:n toimitusjohtajana.

Arela on suunnitellut painokuoseja useille suomalaisille tekstiilialan yrityksille, mukaan lukien Finlayson, Reima, Nanso, Rukka, Luhta, Ril’s, Suomen Trikoo ja Tutta. Hänen suunnittelemiaan painokuoseja on nähty mm. Suomen hiihtomaajoukkueella Naganon olympialaisissa 1998, äitiyspakkauksen vauvanvaatteissa sekä naistenvaatemallistoissa. 

Arela on nykyisin tunnettu etenkin värisuunnitteluosaamisestaan, ja hän on toiminut kansainvälisessä Intercolor-värineuvostossa vuodesta 1982.  

Minimalistisiin kashmirneuleisiin erikoistuneen Arelan Maija perusti vuonna 2006. Nykyisin hän johtaa yritystä yhdessä tytärtensä Anni ja Viivi Arelan kanssa.  

Arela on opettanut tekstiili- ja värisuunnittelua mm. Taideteollisessa korkeakoulussa, Lapin yliopistossa, Helsinki Design Schoolissa ja Hämeen ammattikorkeakoulussa.

Arelan luottamustehtäviin kuuluvat jäsenyydet Valtion muotoilutoimikunnassa (2006–2013), Pirkanmaan taidetoimikunnassa (2005–2009), Design Forumin hallituksessa (1987–1989).

Arela on palkittu lukuisilla tunnustuksilla uransa aikana. Tekstiilitaiteilijat Texo ry valitsi hänet Vuoden tekstiilitaiteilijaksi 1987. Arelalle myönnettiin Suomen Valkoisen Ruusun Ansioristi vuonna 2012.
CoRoT-1

**CoRoT-1** on G-tyypin pääsarjan Auringon kaltainen tähti. Se sijaitsee Maasta noin 2&nbsp;550 valovuoden päässä Yksisarvisen tähdistössä. Sen magnitudi on 13,6, eli tähteä ei voi nähdä paljaalla silmällä, mutta sen voi nähdä keskikokoisella kaukoputkella pimeällä ja selkeällä taivaalla. Ensimmäinen CoRoT-satelliitin löytämä eksoplaneetta kiertää tätä tähteä.

## Lähteet
La Léchère

**La Léchère** on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee Isèrejoen varrella Tarentaisen laaksossa, noin 20 kilometriä Albertvillen kaupungista kaakkoon.

Alue on ollut asuttuna jo roomalaisten vallan aikaan. Keskiajalla kaupunkiin rakennettiin laaksossa kulkevaa strategista tietä kontrolloimaan linna *Château de Briançon*. Tuolloin kaupunki tunnettiin nimellä **Notre-Dame-de-Briançon**. 1800-luvun puolivälissä kaupungissa alkoi kehittyä kemianteollisuutta, ja siellä toimii yhä kemiantehdas Carbone Savoie. 1900-luvun alussa kaupunkiin perustettiin kylpylä. Vuonna 1972 perustettiin nykyinen La Léchèren kunta, kun kuusi kuntaa Notre-Dame-de-Briancon, Pussy, Celliers, Petit Cœur, Doucy ja Naves yhdistyivät. Albertvillen talviolympialaisissa vuonna 1992 La Léchèressä oli kisojen lehdistökeskus.

## Aiheesta muualla

## Lähteet
Urheiluvuosi 1961

**Urheiluvuosi 1961** käsittelee vuoden 1961 merkittäviä uutisia ja tapahtumia urheilussa.

## Autourheilu

* Formula 1 -sarjan maailmanmestaruuden voitti yhdysvaltalainen Phil Hill.

## Golf

* Masters-turnauksen voitti eteläafrikkalainen Gary Player.
* Yhdysvaltain avoimen turnauksen voitti yhdysvaltalainen Gene Littler.
* Britannian avoimen turnauksen voitti yhdysvaltalainen Arnold Palmer.
* PGA-mestaruuden voitti yhdysvaltalainen Jerry Barber.
* Ryder Cupin voitti Yhdysvallat.

## Jääkiekko

* Maailmanmestaruuskilpailut Genevessä ja Lausannessa, Sveitsissä. Mestaruuden voitti Kanada, jota edusti palokuntalaisten joukkue Trail Smoke Eaters. Hopeaa sai Tšekkoslovakia ja pronssille sijoittui Neuvostoliitto.
* Stanley Cupin voitti Chicago Black Hawks.

## Pikaluistelu

* Yleisluistelun miesten maailmanmestaruuskilpailut. Mestaruuden voitti alankomaalainen Henk van der Grift.
* Yleisluistelun naisten maailmanmestaruuskilpailut. Mestaruuden voitti toisena peräkkäisenä vuonna neuvostoliittolainen Valentina Stenina.

## Pohjoismaiset hiihtolajit

* Keski-Euroopan mäkiviikon 1960–1961 voitti itäsaksalainen Helmut Recknagel kolmannen kerran urallaan.

## Pyöräily

* Italian ympäriajon voitti isäntämaan Arnaldo Pambianco.
* Ranskan ympäriajon voitti toisen kerran urallaan isäntämaan Jacques Anquetil.

## Tennis

* Australian avointen miesten kaksinpelin mestaruuden voitti järjestäjämaan Roy Emerson ja naisten toisen peräkkäisen kerran saman maan Margaret Smith.
* Ranskan avointen miesten kaksinpelin mestaruuden voitti espanjalainen Manuel Santana ja naisten britti Ann Haydon.
* Wimbledonin miesten kaksinpelin mestaruuden voitti australialainen Rod Laver ja naisten järjestäjämaan Angela Mortimer.
* Yhdysvaltain avointen miesten kaksinpelin mestaruuden voitti Roy Emerson ja naisten toisen peräkkäisen kerran järjestäjämaan Darlene Hard.
* Davis Cupin voitti kolmannen peräkkäisen kerran Australia.

## Katso myös

* Suomen urheilu 1961

## Lähteet

* 

### Viitteet

## Aiheesta muualla
Saint François Longchamp

**Saint François Longchamp** on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee noin 24 kilometriä Saint-Jean-de-Mauriennen kaupungista pohjoiseen.

Kunta muodostettiin 1. tammikuuta 2017, kun kolme kuntaa Saint-François-Longchamp, Montaimont ja Montgellafrey yhdistyivät. Uuden kunnan hallintopaikaksi nimettiin Saint-François-Longchamp

Kunnan alueella on laskettelukeskus. Myös sola Col de la Madeleine kulkee kunnan kautta, ja sen korkein kohta on Saint François Longchampin ja La Léchèren kuntien rajalla.

## Aiheesta muualla

## Lähteet
Urheiluvuosi 1963

**Urheiluvuosi 1963** käsittelee vuoden 1963 merkittäviä uutisia ja tapahtumia urheilussa.

## Autourheilu

* Formula 1 -sarjan maailmanmestaruuden voitti britti Jim Clark.

## Golf

* Masters-turnauksen voitti yhdysvaltalainen Jack Nicklaus.
* Yhdysvaltain avoimen turnauksen voitti toisen kerran urallaan yhdysvaltalainen Julius Boros.
* Britannian avoimen turnauksen voitti uusiseelantilainen Bob Charles.
* PGA-mestaruuden voitti Jack Nicklaus.
* Ryder Cupin voitti kolmannen peräkkäisen ja kaikkiaan 12. kerran Yhdysvallat.

## Jääkiekko

* Maailmanmestaruuskilpailut Tukholmassa, Ruotsissa. Mestaruuden voitti Neuvostoliitto, hopeaa sai Neuvostoliiton keskinäisessä ottelussa voittanut Ruotsi, pronssille sijoittui Tšekkoslovakia ja Kanada jäi ensi kertaa ilman mitalia.
* Stanley Cupin voitti toisena peräkkäisenä vuonna Toronto Maple Leafs.

## Pikaluistelu

* Yleisluistelun miesten maailmanmestaruuskilpailut. Mestaruuden voitti ruotsalainen Jonny Nilsson.
* Yleisluistelun naisten maailmanmestaruuskilpailut. Mestaruuden voitti neuvostoliittolainen Lidija Skoblikova.

## Pohjoismaiset hiihtolajit

* Keski-Euroopan mäkiviikon 1962–1963 voitti norjalainen Toralf Engan.

## Pyöräily

* Italian ympäriajon voitti toisen peräkkäisen kerran isäntämaan Franco Balmamion.
* Ranskan ympäriajon voitti kolmannen peräkkäisen kerran ja urallaan neljännen kerran isäntämaan Jacques Anquetil.

## Taitoluistelu

* Maailmanmestaruuskilpailuissa mestaruuden voittivat kanadalainen Donald McPherson, alankomaalainen Sjoukje Dijkstra toisena vuonna peräkkäin, pariluistelussa Saksan Marika Kilius / Hans-Jürgen Bäumler sekä jäätanssissa Tšekkoslovakian Eva Romanová / Pavel Roman toisen kerran peräkkäin.

## Tennis

* Australian avointen miesten kaksinpelin mestaruuden voitti toisen kerran urallaan järjestäjämaan Roy Emerson ja naisten neljännen peräkkäisen kerran saman maan Margaret Smith.
* Ranskan avointen miesten kaksinpelin mestaruuden voitti Roy Emerson ja naisten australialainen Lesley Turner.
* Wimbledonin miesten kaksinpelin mestaruuden voitti yhdysvaltalainen Chuck McKinley ja naisten Margaret Smith.
* Yhdysvaltain avointen miesten kaksinpelin mestaruuden voitti meksikolainen Rafael Osuna ja naisten toisen kerran urallaan brasilialainen Maria Bueno.
* Davis Cupin voitti Yhdysvallat.

## Katso myös

* Suomen urheilu 1963

## Lähteet

* 

### Viitteet

## Aiheesta muualla
Kiekonlyönti

**Kiekonlyönti** (myös **kurranlyönti**) on suomalaiseen kansanperinteeseen kuuluva joukkuepeli. Sitä pelattiin usein pyhäiltaisin kahden kyläkunnan kesken maantiellä kylien puolivälissä. Toisinaan pelaamiseen käytettiin myös erityisesti raivattuja kiekkotantereita. Kiekko oli puinen ja sitä lyötiin puisilla kangilla. Peliä pidettiin ratkenneena, kun hävinnyt osapuoli oli ajettu oman kylänsä puolelle. Kiekonlyönti oli suosittua varsinkin Hämeessä. Se tunnetaan muun muassa Aleksis Kiven romaanista *[[Seitsemän veljestä]]*. Lajissa on tuttuja piirteitä monista nykyään suosituista lajeista, kuten baseballista, rugbysta, kriketistä, maahockeysta ja jääkiekosta.

Viimeisen sadan vuoden aikana kurranlyönti on menettänyt asemansa yleisenä kansanhuvina, vaikka se aiemmin kuului jokakesäisiin peleihin. Lajin aiemmasta levinneisyydestä kertoo etenkin se kirjava nimistö, jolla peliä on kutsuttu eri puolilla Suomea: *ajokonkari*, *ajonlyönti*, *hyrynlyönti*, *keilin heitto*, *kiekkeren lyönti*, *kiekonlyönti*, *kierikka*, *konkarin heitto*, *kyökän heitto*, *kähkerän lyönti*, *köhkörön heitto*, *pikapyörälyönti*, *pyöränlyönti*, *rillalyönti* ja *tiirikan lyöminen* sekä ruotsinkieliset nimet, kuten *slå trilla*, *rulla trilla* ja *kasta trissa*.

Jyväskylässä perustettiin 1990-luvun alussa kiekonlyönnin ainoa erikoisseura, Suomen Kurranlyöjät. 2020-luvun alussa lajia on elvytetty uudelleen Helsingissä.

Kiekonlyönti sekoitetaan toisinaan kyykkään, joka on vuosisatojen takaa periytyvä karjalainen ulkopeli.

## Lähteet

## Aiheesta muualla
* SATU APO: SEITSEMÄN VELJEKSEN ETNOGRAFISESTA LUENNASTA : Humoristinen, draamallinen ja romanttinen paisuttelu
* Elonet: Kansanomaista urheilua Ruovedellä (1940)
* Aleksis Kiven Seura: Kurranlyönti
Urheiluvuosi 1965

**Urheiluvuosi 1965** käsittelee vuoden 1965 merkittäviä uutisia ja tapahtumia urheilussa.

## Autourheilu

* Formula 1 -sarjan maailmanmestaruuden voitti toisen kerran urallaan britti Jim Clark.

## Golf

* Masters-turnauksen voitti toisen kerran urallaan yhdysvaltalainen Jack Nicklaus.
* Yhdysvaltain avoimen turnauksen voitti eteläafrikkalainen Gary Player.
* Britannian avoimen turnauksen voitti viidennen kerran urallaan australialainen Peter Thomson.
* PGA-mestaruuden voitti yhdysvaltalainen Dave Marr.
* Ryder Cupin voitti neljännen peräkkäisen ja kaikkiaan 13. kerran Yhdysvallat.

## Jääkiekko

* Maailmanmestaruuskilpailut Tampereella, Suomessa. Mestaruuden voitti Neuvostoliitto, hopeaa sai Tšekkoslovakia ja pronssille sijoittui Ruotsi.
* Stanley Cupin voitti Montreal Canadiens.

## Pikaluistelu

* Yleisluistelun miesten maailmanmestaruuskilpailut. Mestaruuden voitti norjalainen Per Ivar Moe.
* Yleisluistelun naisten maailmanmestaruuskilpailut. Mestaruuden voitti neljännen kerran urallaan neuvostoliittolainen Inga Voronina.

## Pohjoismaiset hiihtolajit

* Keski-Euroopan mäkiviikon 1964–1965 voitti norjalainen Torgeir Brandtzæg.

## Pyöräily

* Italian ympäriajon voitti isäntämaan Vittorio Adorni.
* Ranskan ympäriajon voitti italialainen Felice Gimondi.

## Taitoluistelu

* Maailmanmestaruuskilpailuissa mestaruuden voittivat ranskalainen Alain Calmat, kanadalainen Petra Burka, pariluistelussa Neuvostoliiton Ljudmila Belousova / Oleg Protopopov sekä jäätanssissa neljännen peräkkäisen kerran Tšekkoslovakian Eva Romanová / Pavel Roman.

## Tennis

* Australian avointen miesten kaksinpelin mestaruuden voitti neljännen kerran urallaan järjestäjämaan Roy Emerson ja naisten kuudennen peräkkäisen kerran niinikään australialainen Margaret Smith.
* Ranskan avointen miesten kaksinpelin mestaruuden voitti australialainen Fred Stolle ja naisten toisen kerran urallaan australialainen Lesley Turner.
* Wimbledonin miesten kaksinpelin mestaruuden voitti toisen peräkkäisen kerran Roy Emerson ja naisten toisen kerran urallaan Margaret Smith.
* Yhdysvaltain avointen miesten kaksinpelin mestaruuden voitti espanjalainen Manuel Santana ja naisten toisen kerran urallaan Margaret Smith.
* Davis Cupin voitti Australia toisen peräkkäisen ja kaikkiaan ennätyksellisesti 20. kerran.

## Katso myös

* Suomen urheilu 1965

## Lähteet

* 

### Viitteet

## Aiheesta muualla
Suomen urheilu 1959

**Suomen urheilu 1959** käsittelee vuoden 1959 merkittäviä uutisia ja tapahtumia suomalaisessa urheilussa.

## Vuoden urheilija

Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:

Erillisellä naisten listalla kuusi parasta olivat:

## Autourheilu

* Jyväskylän suurajot kilpailtiin yhdeksännen kerran ja voittajaksi ajoi ruotsalainen Gunnar Callbo Volvolla.

## Jalkapallo

* Suomen maajoukkue pelasi seitsemän maaottelua. Ainoan voittonsa Aatos Lehtosen valmentama joukkue sai ensimmäistä kertaa kohtaamastaan Saksan demokraattisesta tasavallasta: syyskuussa Helsingin olympiastadionilla pelattu ottelu päättyi 3–2. Karsinnassa vuoden 1960 olympialaisiin Suomi hävisi kahdesti Puolalle ja kerran Saksan liittotasavallalle. HIFK:n Hannu Kankkonen teki vuoden maaotteluissa neljä maalia, joista kaksi kesäkuussa Norjaa vastaan. Vuosina 1956–1959 neljän maan kesken pelatussa Pohjoismaiden-mestaruusturnauksessa Suomi jäi viimeiseksi saatuaan 12 ottelusta vain yhden tasapelipisteen. 
* Suomen-mestaruuden voitti Helsingin IFK, hopeaa sai porilainen Rosenlewin Urheilijat -38 ja pronssille sijoittui Valkeakosken Haka.

## Jääkiekko

* Suomen-mestaruuden voitti tamperelaisseura Tappara, hopeaa sai saman kaupungin KooVee ja pronssille sijoittui Helsingin IFK. Sarja pelattiin aiemmista vuosista muuttuneella tavalla kymmenen joukkueen kaksinkertaisena sarjana.

## Jääpallo

* Suomen maajoukkue pelasi helmikuussa kaksi vierasottelua Ruotsia ja kaksi kotiottelua Neuvostoliittoa vastaan, ja Suomen ainoa voitto tuli toisesta Ruotsi-ottelusta.
* Suomen-mestaruussarjassa mitalijärjestys oli sama kuin vuotta aiemmin: kultaa helsinkiläinen Käpylän Urheilu-Veikot, hopeaa Oulun Palloseura ja pronssia Lappeenrannan Veiterä.

## Koripallo

* Miesten Suomen-mestaruuden voitti yhden välivuoden jälkeen helsinkiläisseura Pantterit, hopeaa sai toinen helsinkiläisseura Torpan Pojat ja pronssille sijoittui Kotkan Työväen Palloilijat.
* Naisten Suomen-mestaruuden voitti Helsingin Visa, hopeaa sai Tampereen Pyrintö ja pronssille sijoittui Porin Palloilijat.

## Nyrkkeily

* Euroopan-mestaruuskilpailuissa Luzernissa, Sveitsissä Olli Mäki voitti kultaa alle 60-kiloisten sarjassa.
* Risto Luukkonen nousi ammattinyrkkeilyn kärpässarjan Euroopan-mestariksi voittamalla 4.9. Helsingin olympiastadionilla 10&nbsp;842 maksaneen katsojan läsnäollessa 15 erän ottelussa espanjalaisen Young Martinin.

## Paini

* Vapaapainin maailmanmestaruuskilpailuissa Teheranissa, Iranissa Tauno Jaskari saavutti hopeaa alle 57-kiloisten sarjassa.

## Pikaluistelu

* Pikaluistelun miesten maailmanmestaruuskilpailuissa Suomi saavutti kaksoisvoiton: kultaa voitti Juhani Järvinen ja hopealle sijoittui Toivo Salonen.

## Lähteet

* 

### Viitteet
Jorma Larimo

**Jorma Antero Larimo** (27. syyskuuta 1954 Vaasa – 3. tammikuuta 2022 Vaasa) oli suomalainen professori. Larimo oli Vaasan yliopiston liiketaloustieteen, erityisesti kansainvälisen markkinoinnin professori vuodesta 2001. Hänestä tuli kauppatieteiden kandidaatti vuonna 1979 ja lisensiaatti vuonna 1988. Hän väitteli kauppatieteiden tohtoriksi Vaasan yliopistosta vuonna 1993.

Larimo toimi Vaasan kauppakorkeakoulussa/korkeakoulussa/yliopistossa assistenttina, yliassistenttina, apulaisprofessorina ja professorina. Hän hoiti vuodesta 1984 apulaisprofessorin ja professorin virkoja kansainvälisen markkinoinnin alalla Vaasan yliopistossa / korkeakoulussa. Larimo oli kansainvälisen liiketoiminnan ja markkinoinnin strategioiden tutkimusryhmän johtaja Vaasan yliopistossa. Hän toimi vuodesta 2012 vuoteen 2016 Vaasan yliopiston kauppatieteellisen tiedekunnan varadekaanina sekä vuonna 2017 kauppatieteellisen tiedekunnan dekaanina. Larimo hoiti vuosina 2010 ja 2015 osa-aikaista professuuria Tarton yliopistossa Virossa.

Larimo syventyi tutkimuksessaan ulkomaisiin investointeihin ja divestointeihin sekä yritysostoihin. Hän tutki myös pk-yritysten vientiä ja kansainvälistymistä sekä markkinointistrategioita Itä- ja Keski-Euroopassa sekä Aasian maissa. Professori Larimo järjesti vuodesta 1994 lähtien Vaasassa kansainvälisen liiketoiminnan workshopia ja myöhemmin kolmipäiväistä konferenssia ja tohtoritutoriaalia.

Larimo kuoli tammikuussa 2022 äkilliseen sairaskohtaukseen 67-vuotiaana.

## Lähteet

## Aiheesta muualla
* Professori Jorma Larimon julkaisut ja asiantuntijatehtävät Vaasan yliopiston tutkimustietokannassa 
*Jorma Larimon haastattelu "Kansainvälisten kontaktien solmiminen kannattaa" Vaasan yliopiston VOX Cordis -lehdessä heinäkuussa 2021
Luettelo Suomen taajamista 1970

**Luettelo Suomen taajamista 1970** käsittää Suomen taajamat vuonna 1970. Tilastokeskus määrittelee Suomen taajamat.

## Lähteet
Ilmailuvuosi 2012

Tämä artikkeli käsittelee **vuoden 2012 tapahtumia ilmailussa**.

## Tapahtumia
### Maaliskuu
; 15. maaliskuuta
* Kebnekaisen lento-onnettomuus

### Huhtikuu
; 2. huhtikuuta
* UTairin lento 120

; 20. huhtikuuta
* Bhoja Airin lento 213

### Kesäkuu
; 3. kesäkuuta
* Dana Airin lento 992

### Joulukuu
; 29. joulukuuta
* Red Wings Airlinesin lento 9268

## Perustettuja lentoyhtöitä

## Lakkautettuja lentoyhtöitä
* Cirrus Airlines
* AirQuarius Aviation

## Ensilentoja
* Dassault nEUROn
* AgustaWestland AW169

## Lähteet

## Aiheesta muualla
Jukka Aaltonen (näyttelijä)

**Jukka Aaltonen** (s. 1957) on suomalainen näyttelijä, joka toimi Turun ruotsalaisen teatterin (Åbo Svenska Teater) johtajana vuodet 2016–2023.

Aaltonen on opiskellut Kööpenhaminassa näyttelemistä ja näytellyt Rovaniemen Teatterissa, Kajaanin kaupunginteatterissa, Turun Uudessa Teatterissa, Turun kaupunginteatterissa ja Åbo Svenska Teaterissa.

Vuonna 2023 Aaltonen esiintyi Turun kaupunginteatterin musikaalissa *Cabaret*.

Aaltonen on palkittu Suomen Näyttelijäliiton kultaisella taiteilijamerkillä.

## Lähteet

## Aiheesta muualla
* Jukka Aaltonen – Näyttelijäliitto
Ilmailuvuosi 2013

Tämä artikkeli käsittelee **vuoden 2013 tapahtumia ilmailussa**.

## Tapahtumia
### Huhtikuu
; 29. huhtikuuta
* National Airlinesin lento 102

### Heinäkuu
; 6. heinäkuuta
* Asiana Airlinesin lento 214

### Elokuu
; 14. elokuuta
* UPS Airlinesin lento 1354

## Perustettuja lentoyhtöitä
* Go2Sky
* South Supreme Airlines
* Air Lituanica

## Lakkautettuja lentoyhtöitä
* Kingfisher Airlines
* Aerosvit Airlines

## Ensilentoja
; 14. kesäkuuta
* Airbus A350 XWB

; 16. syyskuuta
* Bombardier CS100

## Käyttöön otettuja
* Airbus A400M

## Käytöstä poistettuja
* Vickers VC10

## Lähteet

## Aiheesta muualla
Ilmailuvuosi 2014

Tämä artikkeli käsittelee **vuoden 2014 tapahtumia ilmailussa**.

## Tapahtumia
### Maaliskuu
; 8. maaliskuuta
* Malaysia Airlinesin lento 370

### Huhtikuu
; 20. huhtikuuta
* Jämijärven lento-onnettomuus

### Heinäkuu
; 17. heinäkuuta
* Malaysia Airlinesin lento 17

; 23. heinäkuuta
* TransAsia Airwaysin lento 222

; 24. heinäkuuta
* Air Algérien lento 5017

### Lokakuu
; 31. lokakuuta
* Virgin Galacticin onnettomuus (2014)

### Joulukuu
; 28. joulukuuta
* Indonesia AirAsian lento 8501

## Perustettuja lentoyhtöitä

## Lakkautettuja lentoyhtöitä

## Ensilentoja
* Bell 505 Jet Ranger X

## Käyttöön otettuja
* Suhoi Su-35

## Käytöstä poistettuja

## Lähteet

## Aiheesta muualla
Yhdysvaltain 6. laivasto

**Yhdysvaltain 6. laivasto** () on merivoimien operatiivinen yhtymä ja Yhdysvaltain Eurooppaan sijoitettujen laivastovoimien esikunta. Laivaston esikunta on Napolissa Italiassa ja sen komentajana on vara-amiraali Lisa M. Franchetti.

Laivasto on perustettu helmikuussa 1950 nimeämällä uudestaan aiempi 6. laivasto, joka taas oli vuonna 1948 muodostettu Yhdysvaltain Välimeren laivastosta. Perustamisestaan lähtien laivasto on osallistunut toimiin kaikkialla Välimeren alueella ja toisinaan kauempanakin. Laivaston joukot ovat osallistuneet lukuisiin Naton harjoituksiin, Yhdysvaltain Libanonin maihinnousuun 1958, Jom Kippurin sotaan 1973, Suezin kanavan raivaukseen vuoden 1973 jälkeen, lukuisiin iskuihin Libyaan 1980-luvulla ja Adrianmerelle sijoitettujen joukkojen huolto-operaatioon Jugoslavian hajoamissotien aikana 1990-luvulla. Viimeisimpänä laivasto on osallistunut ilmaiskuihin Libyaan 2011. Laivastoon kuului 2013 operaatio Iraqi Freedomin aikana kaikkiaan 40 alusta, 175 lentokonetta ja 21&nbsp;000 henkeä. Sukellusveneiden emälaivan *[[USS Emory S. Land (AS-39)|USS Emory S. Landin]]* palattua Yhdysvaltoihin jäi laivaston ainoaksi pysyvästi sijoitetuksi alukseksi *[[USS Mount Whitney (LCC-20)|USS Mount Whitney]]*. 

## Organisaatio
Aiemmin laivaston esikunta sijaitsi Gaetassa, mutta vuoden 2004 alusta alkaen laivaston esikunta ja Lontoossa sijainnut Yhdysvaltain Euroopan joukkojen laivastoesikunta yhdistettiin.
Yhdistämisen jälkeen raportoitiin ainoastaan yhdelle ylemmälle neljän tähden amiraalille, joka oli saman aikaisesti sekä Euroopan että Afrikan laivasto-alueen komentaja. Apulaiskomentajana on kolmen tähden amiraali, joka on samalla 6. laivaston komentaja. Laivaston lippulaivana on USS *Mount Whitney*.
Kebu

**Sebastian Teir** on suomenruotsalainen elektronisen musiikin säveltäjä ja esittäjä. Hän käyttää taiteilijanimeä Kebu.

Kebu on Suomen menestynein suomenruotsalainen artisti, jonka fanit löytyvät enimmäkseen Euroopasta. Sekä vuonna 2016 että 2024 hänet palkittiin Saksan Schallwelle palkinnolla "Parhaana kansainvälisenä artistina". Vuoden 2024 Synthesizer Legends tour oli siinä mielessä erikoinen, että sitä dokumentoi filmintekijä Sara Långvik, joka taltioi kameralle Kebun elämää kulttuurityöntekijänä. Dokumenttielokuva *Kebu-space for synth* odottaa ensi-iltaa.

## Diskografia
### Studioalbumit
* 
* 
* 
* 

## Lähteet

## Aiheesta muualla
*  Viralliset sivut.
* 
* 
*
USS Mount Whitney (LCC-20)

**USS Mount Whitney** (runkonumero LCC-20) on Yhdysvaltain  laivaston Blue Ridge -luokan esikuntalaiva.

## Valmistus

Alus tilattiin Newport News Shipbuilding and Drydock Companyltä, missä köli laskettiin 8. tammikuuta 1969. Alus laskettiin vesille 8. tammikuuta 1970 ja otettiin palvelukseen 16. tammikuuta 1971 Norfolkin laivastontelakalla Portsmouthissa Virginiassa ensimmäisenä päällikkönään Orlie G. Baird.

## Palvelus
*Mount Whitney* sijoitettiin 14. tammikuuta 2005 Yhdysvaltain 6. laivaston esikuntalaivaksi kotisatamanaan Gaeta Italiassa.

Alus lähti 7. lokakuuta 2018 Gaetasta Naton Trident Juncture 2018 -harjoitukseen ja läpäisi Bonifacionsalmen matkallaan länteen. Alus läpäisi 10. lokakuuta Gibraltarinsalmen ja kiinnittyi seuraavana päivänä laituriin Alcantaran risteilyterminaalissa Lissabonissa viiden päivän vierailulle, jolloin alukselle saapui Naton Naval Striking and Support Forcen henkilöstöä. Alus läpäisi 18. lokakuuta hieman ennen puolta yötä Doverinsalmen matkalla pohjoiseen.

Alus täydensi varastojaan 25. lokakuuta Pohjanmerellä *[[USNS Leroy Grumman (T-AO 195)|USNS Leroy Grummanilta]]*. Alus saapui 27. lokakuuta Norjan rannikolle Trondheimin edustalle ja kiinnittyi 3. marraskuuta Trondheimissa laituriin 31 kahden päivän laivastovierailulle.

## Lähteet

## Aiheesta muualla
Sergio Reguilón

**Sergio Reguilón Rodríguez** (s. 16. joulukuuta 1996 Madrid, Espanja) on espanjalainen jalkapalloilija. Hän edustaa Major League Soccerissa pelaavaa Inter Miamia. Hän on pelipaikaltaan vasen laitapuolustaja.

## Seurajoukkueura
Madridilaissyntyinen Reguilón liittyi Real Madridin junioriakatemiaan vuonna 2005. 5. elokuuta 2015 Reguilón nostettiin seuran reservijoukkueeseen Real Madrid Castillaan, josta hänet lainattiin välittömästi UD Logroñésiin yhden kauden lainasopimuksella.

23. elokuuta 2015 Reguilón pelasi ensimmäisen ottelunsa ammattilaisena, kun Logroñés kohtasi kotikentällä SD Compostelan. 16. tammikuuta 2016 hän palasi kuitenkin takaisin Real Madridin reservijoukkueeseen vähäisen peliajan johdosta.

23. elokuuta 2016 Reguilón siirtyi jälleen vuoden mittaisella lainasopimuksella Logroñésiin. Kauden aikana hän onnistui vakiinnuttamaan paikkansa joukkueen avauskokoonpanossa; hän pelasi kauden aikana 30 sarjaottelua ja teki niissä kahdeksan (8) maalia. Kauden kohokohtiin kuului 2. lokakuuta 2016 pelattu ottelu Bilbao Athleticia vastaan, jossa hän onnistui tekemään neljä (4) maalia.

Palattuaan Castillaan, Reguilón kuului kaudella 2017–2018 silloisen päävalmentaja Santiago Solarin luottopelaajiin, jonka jälkeen 11. toukokuuta 2018 hän teki seuran kanssa jatkosopimuksen. 25. elokuuta 2018 hänet nostettiin pysyvästi seuran edustusjoukkueesen uuden päävalmentaja Julen Lopeteguin toimesta.

Ensiesiintymisensä edustusjoukkuessa virallisessa ottelussa Reguilón teki 2. lokakuuta Mestarien liigassa venäläisseura TsSKA Moskovaa vastaan.

Reguilón siirtyi englantilaisjoukkue Tottenham Hotspuriin syyskuussa 2020. Hän pelasi lainalla kaudella 2022–2023 Atlético Madridissa sekä kaudella 2023–2024 Manchester Unitedissa ja Brentfordissa. Hänen sopimuksensa Tottenhamin kanssa päättyi kesällä 2025.

Joulukuussa 2025 MLS-seura Inter Miami ilmoitti tehneensä Reguilónin kanssa 2+1-vuotisen sopimuksen.

## Maajoukkueura
Reguilón on pelannut Espanjan jalkapallomaajoukkueessa kuusi ottelua vuosina 2020–2021. Otteluista yksi kuului MM-karsintoihin.

## Lähteet

## Aiheesta muualla
* Sergio Reguilónin tilastot Soccerway-sivustolla 
* Sergio Reguilónin tilastot BDFutbol-sivustolla
Urheiluvuosi 1967

**Urheiluvuosi 1967** käsittelee vuoden 1967 merkittäviä uutisia ja tapahtumia urheilussa.

## Autourheilu

* Formula 1 -sarjan maailmanmestaruuden voitti uusiseelantilainen Denis Hulme.

## Golf

* Masters-turnauksen voitti yhdysvaltalainen Gay Brewer.
* Yhdysvaltain avoimen turnauksen voitti toisen kerran urallaan yhdysvaltalainen Jack Nicklaus.
* Britannian avoimen turnauksen voitti argentiinalainen Roberto De Vicenzo.
* PGA-mestaruuden voitti yhdysvaltalainen Don January.
* Ryder Cupin voitti viidennen peräkkäisen ja kaikkiaan 14. kerran Yhdysvallat.

## Jääkiekko

* Maailmanmestaruuskilpailut Wienissä, Itävallassa. Mestaruuden voitti Neuvostoliitto, hopeaa sai Ruotsi ja pronssille sijoittui Kanada.
* Stanley Cupin voitti Toronto Maple Leafs.

## Pikaluistelu

* Yleisluistelun miesten maailmanmestaruuskilpailut. Mestaruuden voitti toisena vuonna peräkkäin alankomaalainen Kees Verkerk.
* Yleisluistelun naisten maailmanmestaruuskilpailut. Mestaruuden voitti kaikkien aikojen ensimmäisenä alankomaalaisnaisena Christina Kaiser.

## Pohjoismaiset hiihtolajit

* Keski-Euroopan mäkiviikon 1966–1967 voitti norjalainen Bjørn Wirkola.

## Pyöräily

* Italian ympäriajon voitti isäntämaan Felice Gimondi.
* Ranskan ympäriajon voitti isäntämaan Roger Pingeon.

## Taitoluistelu

* Maailmanmestaruuskilpailuissa mestaruuden voittivat itävaltalainen Emmerich Danzer, yhdysvaltalainen Peggy Fleming, pariluistelussa Neuvostoliiton Ljudmila Belousova / Oleg Protopopov sekä jäätanssissa Ison-Britannian Diane Towler / Bernard Ford. Neuvostoliittolaisparille mestaruus oli kolmas peräkkäinen, muille toinen.

## Tennis

* Australian avointen miesten kaksinpelin mestaruuden voitti kuudennen kerran urallaan järjestäjämaan Roy Emerson ja naisten yhdysvaltalainen Nancy Richey.
* Ranskan avointen miesten kaksinpelin mestaruuden voitti toisen kerran urallaan Roy Emerson ja naisten järjestäjämaan Françoise Durr.
* Wimbledonin miesten kaksinpelin mestaruuden voitti australialainen John Newcombe ja naisten toisen peräkkäisen kerran yhdysvaltalainen Billie Jean King.
* Yhdysvaltain avointen miesten kaksinpelin mestaruuden voitti John Newcombe ja naisten Billie Jean King.
* Davis Cupin voitti Australia neljännen peräkkäisen ja kaikkiaan ennätyksellisesti 22. kerran.

## Katso myös

* Suomen urheilu 1967

## Lähteet

* 

### Viitteet

## Aiheesta muualla
USS Emory S. Land (AS-39)

**USS Emory S. Land** (runkonumero AS-39) on Yhdysvaltain  laivaston Emory S. Land -luokan sukellusveneiden emälaiva.

## Valmistus

Alus tilattiin Lockheed Shipbuilding and Construction Companyltä Seattlestä Washingtonista, missä köli laskettiin 2. maaliskuuta 1976. Alus laskettiin vesille 4. toukokuuta 1977 kumminaan amiraali Robert L. J. Longin puoliso Sarah H. Long ja otettiin palvelukseen 7. heinäkuuta 1979 Bremertonissa Washingtonissa ensimmäisenä päällikkönään Dennis Y. Sloan.

## Palvelus
Alus on 2018 sijoitettuna Guamille.

## Lähteet
Evankelis-luterilainen kirkko Zimbabwessa

**Evankelis-luterilainen kirkko Zimbabwessa** () on luterilainen kirkko, joka toimii Zimbabwessa. Kirkon jäsenmäärä on 292&nbsp;880.

## Historia
Kirkon juuret juontavat vuoteen 1903 ja Ruotsin kirkon lähetystyöntekijöiden Etelä-Afrikan Natalista tulleiden evankelistojen työskentelyyn. Zimbabwe eli silloinen Etelä-Rhodesia oli Natalin luterilaisen kirkon lähetyskenttänä. Se alkoi kouluttaa ihmisiä, jotta kääntyneet osaisivat lukea Raamattua itse. Vuonna 1915 mukaan tuli myös terveydenhoito. Ensimmäinen koulutettu afrikkalainen pastori vihittiin Zimbabwessa virkaan 1937. Zimbabwen kirkko itsenäistyi vuonna 1962.

## Nykytilanne
Kirkolla on 292&nbsp;880 jäsentä. 80% jäsenistöstä elää maan eteläosissa. Kirkolla on kaksi raamattukoulua, joissa koulutetaan diakoneja, maallikkojohtajia ja AIDS-työn vapaaehtoisia. Kirkolla on myös neljä sairaalaa, joista yksi toimii samalla sairaanhoitajakouluna. Kirkko ylläpitää neljää ensimmäisen ja seitsemää toisen asteen koulua. Yhdeksässä näistä kouluista on yksiköt näkö- ja kuulovammaisille oppilaille.

## Lähteet

## Aiheesta muualla
*Kirkon kotisivut
Telluurihappo

**Telluurihappo** (H6TeO6) on telluurin happihappoihin kuuluva epäorgaaninen molekyyliyhdiste. 

## Ominaisuudet ja valmistus
Huoneenlämpötilassa telluurihappo on väritöntä kiteistä ainetta. Yhdiste liukenee veteen ja on heikko happo. Telluurihapon pK<sub>a</sub>-arvo ensimmäiselle deprotonoitumiselle on 7,7. Telluurihappo muodostaa emästen kanssa useita telluraatti- ja vetytelluraattisuoloja. Telluurihappo on melko vahva hapetin. Kuumennettaessa yhdiste hajoaa muodostaen ensin rakenteeltaan polymeerimaista metatelluurihappoa ja noin 300&ndash;600&nbsp;°C:n lämpötilassa telluuritrioksidia.

Telluurihappoa valmistetaan hapettamalla telluuria tai telluuridioksidia vetyperoksidilla, kloorihapolla, typpihapon ja kaliumpermanganaatin tai kromitrioksidin seoksella. Toinen valmistustapa on telluraattisuolojen esimerkiksi bariumtelluraatin reaktio rikkihapon kanssa, jolloin saostuu veteen liukenematonta bariumsulfaattia ja telluurihappo jää liuokseen.
:5 Te + 6 HClO3 + 12 H2 O → 5 H6TeO6 + 3 Cl2
:TeO2 + H2O2 + 2 H2O → H6TeO6

## Lähteet
Simeon Jerusalemilainen

**Pyhä Simeon Jerusalemilainen** (myös **Simon;** kuollut 106) oli juutalainen kristitty Jerusalemin piispa yli 40 vuoden ajan sekä marttyyri keisari Trajanuksen vainoissa. Hänen uskotaan olleen yksi Jeesuksen 72 opetuslapsesta ja olleen sama henkilö kuin Matteuksen evankeliumissa mainittu Jeesuksen veli Simon. Kun kuitenkin aramean kielessä ei ole serkkua tarkoittavaa sanaa vaan myös serkkuja saatettiin sanoa veljiksi, katolisen kirkon käsityksen mukaan Simon olisikin itse asiassa ollut Jeesuksen serkku: hänen isänsä Clopas oli Joosefin veli ja äitinsä Maria sukua Neitsyt Marialle. Hänen väitetään olleen läsnä Jeesuksen taivaaseenastumisen aikana ja myös helluntaina. Hän oli perimätiedon mukaan piispa vuonna 62 kuolleen Jaakobin jälkeen. Jerusalemin jouduttua roomalaisten käsiin vuonna 66 ja kristittyjen myöhemmin palattua kaupunkiin Simeon pidätettiin, häntä kidutettiin ja hän kuoli ristiinnaulittuna marttyyrinä sen vuoksi, että oli juutalainen ja kristitty. Hän oli onnistunut välttämään pidätystä keisari Vespasianuksen ja keisari Domitianuksen aikana, mutta Trajanuksen aikana kuvernööri Herodes Atticus tuomitsi hänet kuolemaan. Hänen väitetään olleen 120-vuotias näihin aikoihin. Pyhimyksen muistopäivää vietetään katolisessa kirkossa 18. helmikuuta, samana päivänä kuin pyhän Helladius Toledolaisen muistopäivää.

Pyhää Simeonia on muistetty roomalaiskatolisessa hetkipalveluksessa seuraavanlaisella latinankielisellä rukouksella:

## Lähteet
Insensatez

**Insensatez** on brasilialaisen muusikon Antônio Carlos Jobimin säveltämä bossa nova -kappale ja jazzstandardi vuodelta 1963. Sen portugalinkieliset sanat sanoitti Vinícius de Moraes ja englanninkieliset sanat (”How Insensitive”) Norman Gimbel. Kappale on saanut vaikutteita Chopinin sävellyksestä. 

## Lähteet
CoRoT-2b

**CoRoT-2b** on toinen CoRoT-satelliitin löytämä eksoplaneetta. Se tunnetaan myös nimillä **CoRoT-Exo-2 b**, **2MASS J19270649+0123013 b** ja **CoRoTID 101206560 b**. Se kiertää CoRoT-2-tähteä. Se sijaitsee 978,50 valovuoden päässä Kotkan tähdistössä. Sen löydöstä ilmoitettiin 20. joulukuuta 2007.

## Lähteet

## Aiheesta muualla
*
CoRoT-3

**CoRoT-3** on G-tyypin pääsarjan tähti, se on kuumempi kuin Aurinko. Se sijaitsee suunnilleen 2600 valovuoden päässä Kotkan tähdistössä. Sen magnitudi on 13, joten sitä ei voi nähdä paljaalla silmällä, mutta sen voi nähdä keskikokoisella kaukoputkella pimeällä taivaalla.

## Planeettajärjestelmä
CoRoT-3:lla on yksi planeetta, CoRoT-3b.

## Lähteet
CoRoT-4b

**CoRoT-4b** (ennen tunnettu nimellä **CoRoT-Exo-4b**) on eksoplaneetta joka kiertää CoRoT-4-tähteä. Se on luultavasti synkronoitunut sen tähden pyörähdysajan kanssa. Sen löysi ranskalainen CoRoT-satelliitti vuonna 2008.

## Lähteet
Mark 41 Vertical Launching System

**Mark 41 Vertical Launching System** (**Mk 41 VLS**) on sota-alukselle asennettavista siiloista koostuva ohjusten pystylaukaisujärjestelmä, joka mahdollistaa nopeat ohjuslaukaisut mahdollista uhkaa vastaan. Alun perin järjestelmä kehitettiin RIM-66 Standard -ilmatorjuntaohjusten laukaisemiseksi, mutta siilojen pituuden lisäämisen jälkeen niihin voitiin asentaa myös Tomahawk-risteilyohjuksia. Järjestelmää testattiin asentamalla *[[USS Norton Sound]]ille*, ja ensimmäinen operatiiviseen käyttöön tarkoitettu järjestelmä asennettiin *[[USS Bunker Hill]]ille*.

Siiloista voidaan laukaista RIM-66 Standard, RIM-67 Standard, RIM-161 SM3, RIM-174 Standard ERAM, RGM-109 Tomahawk, RUM-139 VL-ASROC, RIM-7 Sea Sparrow ja RIM-162 ESSM -ohjuksia, jotka esiladataan siiloihin asennettaviin kanistereihin. ESSM ladataan neljän ohjuksen ryhminä yhteen Mk 25 -kanisteriin. Järjestelmän siilot muodostavat kahdeksan siilon ryhmiä (2 × 4), joissa on palokaasujen poistoa varten keskellä poistoputki. Siilojen syvyys eli ohjusten pituus voi olla 530, 680 tai 770 senttimetriä. Kahdeksan siilon ryhmän tyhjäpaino on eri versioilla 12&nbsp;200, 13&nbsp;500 tai 15&nbsp;000 kilogrammaa.